Gevangenes in tronk deur ontkleedansers vermaakFoto: Newspage.co.za. Die departement van korrektiewe dienste moes Maandag bontstaan om vrae te beantwoord nadat foto’s die afgelope naweek aan die lig gekom het van oortreders in ŉ Johannesburgse tronk wat deur ontkleedansers vermaak word. Dié foto’s, waarin daar gesien kan word hoe twee mans deur twee halfnaak vroue vasgehou en skynbaar ontklee word, is glo op 21 Junie geneem in die Johannesburg Medium B-gevangenis, meer bekend as die Sun City-gevangenis, ter viering van Jeugmaand. James Smalberger, waarnemende hoofkommissaris van die departement van korrektiewe dienste (DKD), het Maandag tydens ŉ mediakonferensie die egtheid van die foto’s bevestig. “Hierdie tipe vermaak is totaal onaanvaarbaar en is nie goedgekeur in lyn met die DKD se beleid nie,” het Smalberger gesê. Volgens Smalberger het die foto’s Saterdag onder die DKD se aandag gekom en is ŉ ondersoek onmiddellik van stapel gestuur. Hy het gesê na aanleiding van die voorlopige ondersoek sal 13 DKD-werknemers kennisgewings ontvang van die departement se voorneme om hulle te skors. Dit sluit volgens Smalberger bestuurslede sowel as algemene beamptes van die DKD in. “Die saak se ondersoek word deur ŉ generaal van die DKD van ŉ ander provinsie gelei. Ons volgende terugvoersessie sal na verwagting Vrydag geskied. Ons sal dan ook weet wanneer die ondersoek afgehandel sal wees.” Hy het gesê hoewel eksterne vermaak wel in die gevangenis toegelaat word tydens geleenthede soos die Jeugdagvieringe, is die tipe vermaak wat op die foto’s gesien word, nooit goedgekeur nie. Hy het gesê die foto’s toon dat daar duidelik ŉ “oortreding van die sekuriteitsmaatreëls” by die gevangenis was. Foto: Newspage.co.za “Die bestuur van die geleentheid moes dit nooit toegelaat het nie. Hul moes dit ook onmiddellik stopgesit het toe dit wel gebeur het. Die voorval is inderdaad baie ontnugterend en dit word verwerp met die minagting wat dit verdien.” Smalberger het onvoorwaardelik om verskoning gevra aan “die mense van Suid-Afrika”. “Ons kan die publiek verseker die DKD sal alles in hul vermoë doen om te verseker dat die skuldiges aan die pen ry. Ons kan dit nie duld nie. Sekuriteit in hierdie tipe fasiliteite is uiters belangrik.” Smalberger het bygevoeg dat geen belastingbetaler se geld gebruik is vir dié vermaak nie. Volgens hom het die DKD self daarvoor betaal en is vermaak-items as deel van die program goedgekeur. Op ŉ vraag van die media hoekom daar vermaak aan oortreders gebied word, het Smalberger gesê rehabilitasieprogramme in die gevangenisse bestaan uit verskeie aspekte. “Ons moet onthou hierdie oortreders sal weer in die samelewing vrygelaat word. Rehabilitasie het verskeie vorme. Ons het byvoorbeeld oortreders wat aan ‘gumboot’-danse deelneem en geneem word om by skole en elders op te tree. Hierdie gedrag [soos op die foto’s] is egter nie aanvaarbaar nie en word nie deur die departement goedgekeur nie.”